b'\n_START_ARTICLE_\nIravadi\n_START_SECTION_\nEtimologija\n_START_PARAGRAPH_\nAvtohtono ljudstvo Ka\xc4\x8dini je poimenovalo reko Mali-Nmai-Hka. Burmansko ime za Iravadi (transliterirala ga je sedanja vlada Mjanmarja kot Ayeyarwady) izhaja iz anti\xc4\x8dnega imena reke Ravi, imenovane tudi Iravati, v Indiji. Airavati je razli\xc4\x8dica v paliju   za ime slonove gore Sakka, pomembnega bo\xc5\xbeanstva v budizmu. Sloni so bili v indijski mitologiji pogosto simbol za vodo._NEWLINE_Reka Iravadi je dala ime delfinu: iravadski delfin (Orcaella brevirostris) \xc5\xbeivi v spodnjem toku reke in je znan, da pomaga ribi\xc4\x8dem pri ribolovu z metanjem mre\xc5\xbee. Iravadski delfin \xc5\xbeivi tudi v Bengalskem zalivu in oceanu.\n_START_SECTION_\nFiziografija\n_START_PARAGRAPH_\nIravadi razpolavlja Mjanmar od severa proti jugu in se z devetimi kraki delte izliva v Indijski ocean, natan\xc4\x8dneje v Andamansko morje.\n_START_SECTION_\nIzviri\n_START_PARAGRAPH_\nIravadi nastane s soto\xc4\x8djem rek N\'mai (Nam Gio) in Mali v dr\xc5\xbeavi Ka\xc4\x8din. Obe reki N\'mai in Mali izvirata v Himalaji iz ledenikov v severnem Mjanmarju, v neposredni bli\xc5\xbeini 28 \xc2\xb0 N. Vzhodna veja dveh krakov N\'mai je ve\xc4\x8dji potok in izvira v ledeniku Languela, severno od Putaa. Ta ni plovna zaradi mo\xc4\x8dnega toka, v primerjavi z manj\xc5\xa1im zahodnim krakom je reka Mali plovna kljub nekaj brzicam. Reko Mali doma\xc4\x8dini \xc5\xa1e vedno pogosto imenujejo tako kot glavno reko. Sporno elektrarno Mjitsone z jezom gradijo na soto\xc4\x8dju obeh rek._NEWLINE_Mesto Bamo, pribli\xc5\xbeno 240 kilometrov  ju\xc5\xbeno od soto\xc4\x8dja rek Mali in N\'mai, je najsevernej\xc5\xa1e mesto, do katerega lahko priplujejo ladje vse leto, \xc4\x8deprav je med monsuni plovba ote\xc5\xbeena. Mesto Mi\xc4\x8dina le\xc5\xbei 50 kilometrov ju\xc5\xbeno od soto\xc4\x8dja in se lahko dose\xc5\xbee tudi v su\xc5\xa1nem obdobju.\n_START_SECTION_\nDelta Iravadija\n_START_PARAGRAPH_\nDelta se za\xc4\x8dne pribli\xc5\xbeno 93 kilometrov nad Hintado (Henzado) in okoli 290 kilometrov od svojega izliva v Andamansko morje. Najbolj zahodni krak delte je reka Patein (Basein), medtem ko je najbolj vzhodni kraj reka Jangon, na  levem bregu katere stoji nekdanje glavno mesto Mjanmarja Jangon (Rangun). Ker je reka Jangon le majhen kanal, je pretok vode premajhen za prepre\xc4\x8devanje zamuljevanja pristani\xc5\xa1\xc4\x8da v Jangonu, zato je potrebno poglabljanje dna. Relief pokrajine delte je nizek, vendar neraven. Tla sestavlja fini mulj, ki nenehno polni rodovitne naplavine nizvodno ob reki. Kot posledica mo\xc4\x8dnega de\xc5\xbeevja, ki se spreminja od 2000 do 3000 milimetrov letno v delti , gibanja in naplavin reke, se povr\xc5\xa1ina delte v Andamanskem morju pove\xc4\x8duje za pribli\xc5\xbeno 50 metrov  letno.\n_START_SECTION_\nHidrografija\n_START_PARAGRAPH_\nZaradi monsunskega de\xc5\xbeevja od sredine maja do sredine oktobra se prostornina Iravadija in njenih pritokov mo\xc4\x8dno spreminja vse leto. V poletnih mesecih taljenje snega in ledenikov v severnem Mjanmarju \xc5\xa1e pove\xc4\x8da prostornino. Povpre\xc4\x8dno praznjenje v bli\xc5\xbeini iztoka delte je med rekordnimi 32.600 m\xc2\xb3  in ni\xc5\xbejimi 2300 m\xc2\xb3 na sekundo. Najve\xc4\x8dji pretok je lahko visok 40.393 m\xc2\xb3 na sekundo v de\xc5\xbeevnem obdobju. Povpre\xc4\x8dni pretok zna\xc5\xa1a 13.000 m\xc2\xb3. Nad Sagaingom so pretoki 38\xc2\xa0% manj\xc5\xa1i v primerjavi z reko, kjer ta vstopi v delto. Nanos peska je okoli 278 ton vsako leto._NEWLINE_Razlika med visokim in nizkim vodostajem je zelo velika. Pri Mandalaju in Promeju je bil izmerjen razpon od 9,66 do 11,37 metra med nizkim in visokim vodostajem. Zaradi monsunskega de\xc5\xbeja je najvi\xc5\xa1ja to\xc4\x8dka v avgustu, najni\xc5\xbeja pa v februarju._NEWLINE_Nihanje vodostaja zahteva, da imajo pristani\xc5\xa1\xc4\x8da vzdol\xc5\xbe reke lo\xc4\x8dena eta\xc5\xbena vrata za nizko in visoko vodo. Kljub temu pa nizki vodostaji povzro\xc4\x8dajo te\xc5\xbeave v pristani\xc5\xa1\xc4\x8dih, kot so Bamau, Mandalaj in Pjaj, najni\xc5\xbeji vodostaj je lahko le 60\xc2\xa0cm._NEWLINE_V kotlini, v kateri je povpre\xc4\x8dna gostota prebivalstva  79 ljudi na km\xc2\xb2, je oskrba reke  18.614 m\xc2\xb3 za osebo letno .\n_START_SECTION_\nEkologija\n_START_PARAGRAPH_\nReka Iravadi je dom veliko razli\xc4\x8dnih \xc5\xbeivali, vklju\xc4\x8dno s pribli\xc5\xbeno 43 vrstami rib._NEWLINE_Najbolj znan od teh vrst je iravadski delfin (Orcaella brevirostris), vrsta euryhaline oceanskega delfina z visokim in zaobljenim \xc4\x8delom, brez kljuna. \xc5\xbdivijo v prekinjenih podskupinah v bli\xc5\xbeini morske obale in v re\xc4\x8dnih ustjih in rekah v delih Bengalskega zaliva in jugovzhodni Aziji._NEWLINE_Od severa do juga reke Iravadi so \xc5\xa1tevilne razli\xc4\x8dne ekolo\xc5\xa1ke regije.\n_START_SECTION_\nSeverne gore\n_START_PARAGRAPH_\nReki N\'mai in Mali ustvarita Iravadi in izvirata v visokih in oddaljenih gorah v bli\xc5\xbeini meje s Tibetom. Ta del Mjanmarja, ki se razteza severno od Mi\xc4\x8dine in soto\xc4\x8dja, le\xc5\xbei povsem zunaj tropov. De\xc5\xbe pada v vseh letnih \xc4\x8dasih, predvsem pa v poletnih mesecih. Doline in ni\xc5\xbeje hribovje so prekriti s tropskimi in subtropskimi zimzelenimi rastlinami de\xc5\xbeevnega gozda namesto monsunskega  gozda listavcev. Za regijo so zna\xc4\x8dilni subtropski in zmerni gozdovi hrasta in bora, ki ju najdemo na nadmorskih vi\xc5\xa1inah do 900 metrov. Ta zimzeleni gozd prehaja v subtropski borov gozd do pribli\xc5\xbeno 1500 metrov. Nad 1800 metri so gozdovi rododendronov, ki jih nad 2400 metrov zamenjajo zimzeleni iglavci .\n_START_SECTION_\nOsrednja kotlina in ni\xc5\xbeina\n_START_PARAGRAPH_\nKotlina Iravadi pokriva pribli\xc5\xbeno 25.581\xc2\xa0km\xc2\xb2. Osrednji del je sestavljen iz doline srednjega Iravadija in ni\xc5\xbeje \xc4\x8cindvina. Le\xc5\xbei v "suhi coni" in je skoraj v celoti ravnica, na kateri prevladujejo tikovci. Vla\xc5\xbene ekoregije listnatih gozdov obdajajo su\xc5\xa1ne zaplate suhih gozdov. Osrednja kotlina prejme malo de\xc5\xbeja (povpre\xc4\x8dno 650\xc2\xa0mm letno) kljub hitrim poplavam med nevihtami v juliju do oktobra. En meteorolo\xc5\xa1ki dejavnik, ki se v glavnem ne razlikuje in je najpomembnej\xc5\xa1i za \xc5\xbeivljenje rastlin, je vla\xc5\xbenost zraka. Ta je vedno visoka, razen v nekaterih krajih pozimi. Vlaga obi\xc4\x8dajno ne pade pod 75\xc2\xa0% do 90\xc2\xa0% ali ve\xc4\x8d za dalj \xc4\x8dasa v poletnem \xc4\x8dasu. Druga zna\xc4\x8dilnost je, da prevladujejo ju\xc5\xbeni poletni vetrovi, ki povzro\xc4\x8dajo erozijo tal pore\xc4\x8dja._NEWLINE_Naravne habitate v tem osrednjem obmo\xc4\x8dju je precej spremenilo kmetijstvo in je kar nekaj zavarovanih obmo\xc4\x8dij.\n_START_SECTION_\nSuhi gozd\n_START_PARAGRAPH_\nPrevladujo\xc4\x8da drevesa suhih obmo\xc4\x8dij je trnat Terminalia oliveri (Terminalia je rod velikih dreves iz dru\xc5\xbeine cveto\xc4\x8dih rastlin Combretaceae, ki ima okoli 100 vrst, porazdeljenih v tropskih regijah sveta. Ta rod je dobil ime iz latinske besede, ki se nana\xc5\xa1a na to, da se listi pojavljajo na samih konicah poganjkov) in trdega tika (Tectona hamiltoniana) s sestoji indijskega Dipterocarpus tuberculatus (je vrsta drevesa iz dru\xc5\xbeine Dipterocarpaceae in ga najdemo v Banglade\xc5\xa1u, Mjanmarju, Tajski, Kambod\xc5\xbei, Laosu in Vietnamu. Drevo raste v jasnih gozdovih na nadmorski vi\xc5\xa1ini do 800, 1000 m. Zraste do vi\xc5\xa1ine 5 do 25 m), ki je gradbeni les. Prosto\xc5\xbeive\xc4\x8de \xc5\xbeivali so \xc5\xa1tevilne ptice, mali sesalci in plazilci, kot je ogromen burmanski piton (Python bivittatus), ki zraste v popre\xc4\x8dju 3,7 m, pa tudi do 5,7 m. Ve\xc4\x8dino velikih \xc5\xbeivali, vklju\xc4\x8dno tigra, so izlovili ali njihovi habitati izginjajo.\n_START_SECTION_\nDelta Iravadija\n_START_PARAGRAPH_\nReka Iravadi in njeni pritoki se izlivajo v Andamansko morje prek delte. To ekoregijo sestavljajo mangrove in sladkovodni mo\xc4\x8dvirski gozdovi. To je zelo rodovitna povr\xc5\xa1ina zaradi mulja, ki ga prena\xc5\xa1ajo reke in odlagajo v delti. Zgornji in osrednji deli delte so skoraj v celoti namenjeni pridelavi polj\xc5\xa1\xc4\x8din, predvsem ri\xc5\xbea. Ju\xc5\xbeni del je prehod do morske obale, kjer so mangrove in je sestavljen iz mo\xc4\x8dvirij,  mrtvic, otokov in meandriranih re\xc4\x8dic in potokov._NEWLINE_Ptice delte so zimski obiskovalci in preletniki, vklju\xc4\x8dno Phalacrocorax carbo, najrazli\xc4\x8dnej\xc5\xa1e anatidae, Fulica atra, pribli\xc5\xbeno 30 vrst selitvenih obre\xc5\xbenih ptic, Chlidonias hybrida, Hydroprogne caspia in rjavoglavi galeb (Larus brunnicephalus), ki je zelo pogost. Eden izmed najbolj \xc5\xa1tevilnih prezimovalnih obalnih ptic je mongolski de\xc5\xbeevnik (Charadrius mongolus), ki se pojavi v jatah ve\xc4\x8d tiso\xc4\x8d osebkov vzdol\xc5\xbe zunanje obale delte. Precej je tudi gozdnih martincev (Tringa glareola) in rde\xc4\x8dih pragozdnih petelinov (Gallus gallus)._NEWLINE_V poznem 19. stoletju so na jugu Burme v velikem \xc5\xa1tevilu gnezdili sivi pelikani (Pelecanus philippensis). Ena kolonija na planoti Sitang, vzhodno od delte, je bila opisana v novembru 1877, zajema 300 kvadratnih kilometrov in vsebuje milijone ptic. Ogromne kolonije so \xc5\xa1e vedno gnezdile na obmo\xc4\x8dju leta 1910, vendar so \xc5\xbee leta 1939 opazili zmanj\xc5\xa1anje \xc5\xa1tevila teh ptic, pozneje so redno poro\xc4\x8dali, da so povsem izginile. Od leta 2010 niso opazili nobenega pelikana in prav lahko da je vrsta zdaj v Mjanmarju izumrla._NEWLINE_Ve\xc4\x8d vrst velikih sesalcev pride v delto, vendar jih je malo in so razpr\xc5\xa1eni, razen malajski jelen (Cervus unicolor equinus), indijski pra\xc5\xa1i\xc4\x8dji jelen (Hyelaphus porcinus) in divji pra\xc5\xa1i\xc4\x8d (Sus scrofa), o katerih poro\xc4\x8dajo iz vseh gozdov. Azijski sloni (Elephas maximus) so bili neko\xc4\x8d raz\xc5\xa1irjeni po vsej dr\xc5\xbeavi, do 10.000, vendar je v zadnjem desetletju \xc5\xa1tevilo upadlo, kar je deloma posledica uporabe \xc5\xbeivali za se\xc4\x8dnjo. Tu \xc5\xbeivijo tudi leopard, bengalski tiger, makak, ki je rakovice (Macaca fascicularis), rde\xc4\x8di volk (azijski divji pes -  Cuon alpinus) in vidre (vrste Panthera pardus, P. tigris, Cuon alpinus in Lutra lutra)._NEWLINE_Morskega krokodila (Crocodylus porosus) lahko najdemo v ju\xc5\xbenem delu delte. V preteklosti jih je bilo v obalnih regijah Burme precej, zdaj je znan predvsem v spodnjem koncu iravadske delte. \xc5\xa0tevilo osebkov se je zmanj\xc5\xa1alo zaradi kombinacije komercialnega lova zaradi ko\xc5\xbee, izgube habitata, utapljanja v ribi\xc5\xa1kih mre\xc5\xbeah in \xc4\x8dezmernega zbiranja \xc5\xbeivih \xc5\xbeivali za krokodilje farme._NEWLINE_Kljub nedavnemu zni\xc5\xbeanju \xc5\xa1tevila morskih \xc5\xbeelv (pet vrst gnezdi v Mjanmarju na znanih oto\xc5\xa1kih in kopenskih pla\xc5\xbeah, znanih kot \xc5\xbeelvje obale. To so: zelenkasta \xc5\xbeelva (Lepidochelys olivacea), glavata kareta (Caretta caretta), orja\xc5\xa1ka \xc4\x8drepaha (Chelonia mydas), prava kareta (Eretmochelys imbricata) in orja\xc5\xa1ka usnja\xc4\x8da (Dermochelys coriacea) morske \xc5\xbeelve. [41\n_START_SECTION_\nGospodarstvo in politika\n_START_PARAGRAPH_\nBurmanci so kot v zgodnjem 6. stoletju njihovi predniki s pomo\xc4\x8djo reke Iravadi, ki te\xc4\x8de po sredini Mjanmarja, pridobili mo\xc4\x8d v regiji s trgovino in prometom s Kitajsko na poti proti Indiji. V 12. stoletju je dobro razvito omre\xc5\xbeje namakalnih kanalov vplivalo na razcvet gojenja ri\xc5\xbea. Pozneje je reka postala klju\xc4\x8dno gospodarsko orodje britanskih interesov, ki so ustanovili trgovska pristani\xc5\xa1\xc4\x8da vzdol\xc5\xbe obal._NEWLINE_Danes je Iravadi \xc5\xa1e vedno najpomembnej\xc5\xa1a trgovinska pot v dr\xc5\xbeavi. Kljub polo\xc5\xbeaju Mandalaja kot glavnega \xc5\xbeelezni\xc5\xa1kega in cestnega vozli\xc5\xa1\xc4\x8da na severu Mjanmarja, se precej\xc5\xa1nja koli\xc4\x8dina potni\xc5\xa1kega in tovornega prometa \xc5\xa1e vedno preva\xc5\xbea po reki. Kot je delta eno glavnih obmo\xc4\x8dij na svetu, na katerem raste ri\xc5\xbe, je eden najpomembnej\xc5\xa1ih tovorov po reki prav ri\xc5\xbe. Tikovina - Mjanmar je eden najve\xc4\x8djih svetovnih izvoznikov - se preva\xc5\xbea po reki kot veliki splavi. Preden odpeljejo splave, jih je treba ustrezno zvezati, za kar imajo doma\xc4\x8dini izdelan poseben sistem. Drugo blago, ki se preva\xc5\xbea iz osr\xc4\x8dja dr\xc5\xbeave do Jangona za izvoz, so druga \xc5\xbeivila, nafta, bomba\xc5\xbe in lokalno blago._NEWLINE_Komercialni prevoz po Iravadiju poteka na pribli\xc5\xbeno 1300\xc2\xa0km: od Hintada do Bama (1080\xc2\xa0km)  vse leto, od Bama do Mi\xc4\x8dine (200\xc2\xa0km) le sedem mesecev. Ve\xc4\x8d kot 3200\xc2\xa0km plovnih poti je v iravadski delti, tam je tudi sistem povezovalnih kanalov. Reka Sitang je uporabna za manj\xc5\xa1e \xc4\x8dolne, Salvin (Nam Kong) je zaradi brzic plovna manj kot 160\xc2\xa0km od morja. Majhni parniki in pode\xc5\xbeelski \xc4\x8dolni vozijo tudi ob obalah regij Rakhine in Tenaserim. Na reki \xc4\x8cindvin plujejo parna ali dizelska plovila vse leto do Homalina, pribli\xc5\xbeno 640\xc2\xa0km od soto\xc4\x8dja z Iravadijem. Sezonska navigacija poteka do Tamantija, ki je 92\xc2\xa0km gorvodno od Homalina._NEWLINE_Dolina \xc4\x8cindvina nima \xc5\xbeeleznice in je mo\xc4\x8dno odvisna od re\xc4\x8dnega prometa. \xc4\x8cauk, dolvodno od soto\xc4\x8dja v naftnem okro\xc5\xbeju, je naftno pristani\xc5\xa1\xc4\x8de. To je povezano z Jangonom po cesti in \xc5\xbeeleznici. Hintada, blizu vrha delte, je \xc5\xbeelezni\xc5\xa1ko kri\xc5\xbei\xc5\xa1\xc4\x8de za proge, ki vodijo do \xc4\x8cangina in Baseina (Patein). Trajekt vozi med Hintado na zahodnem bregu in \xc5\xbeelezni\xc5\xa1ko postajo v Taravavu na vzhodnem bregu.\n_START_SECTION_\nPolemike\n_START_PARAGRAPH_\nZaradi svoje lege in velikosti je gradnja jezu Mjitsone postavljena pred pomembne ekolo\xc5\xa1ke in sociolo\xc5\xa1ke pomisleke. Glede na \xc5\xa0tudijo uporabnosti projekta Irrawaddy Myitsone Dam Multipurpose, bo najve\xc4\x8dja raven vode v rezervoarju 290 metrov. To pomeni poplavno obmo\xc4\x8dje 766\xc2\xa0km\xc2\xb2, ki ogro\xc5\xbea 47 vasi._NEWLINE_Druge posledice poplave vklju\xc4\x8dujejo izgubo kmetijskih zemlji\xc5\xa1\xc4\x8d, izgube habitata drstenja, ko ribe ne morejo ve\xc4\x8d plavati proti toku. Kachin Development Networking Group je mre\xc5\xbea skupin civilne dru\xc5\xbebe in razvojnih organizacij v dr\xc5\xbeavi Ka\xc4\x8din, ki opozarjajo, da bo to povzro\xc4\x8dilo izgubo dohodka za ribi\xc4\x8de. Doma\xc4\x8dini so prav tako zaskrbljeni zaradi poplavljanja kulturnih znamenitosti na obmo\xc4\x8dju poplav. Kot pri preostalih velikih jezovih bo gradnja jezu Mjitsone spreminjala hidrolo\xc5\xa1ke zna\xc4\x8dilnosti reke, npr. prepre\xc4\x8devanje usedlin, ki bogatijo bregove dolvodno, kjer so obi\xc4\x8dajno bogate plodne ravnice. To lahko vpliva na plodnost vse do iravadske delte in s tem na  gojenje ri\xc5\xbea v Mjanmarju._NEWLINE_Ekolo\xc5\xa1ki pomisleki so osredoto\xc4\x8deni na poplavna obmo\xc4\x8dja, ki mejijo na indijsko-burmanske in ju\xc5\xbene, osrednje kitajske vro\xc4\x8de to\xc4\x8dke biotske raznovrstnosti. Regija soto\xc4\x8dja rek Mali in N\'mai spada v de\xc5\xbeevni gozd Mizoram-Manipur-Ka\xc4\x8din, dodan na seznam WWF nere\xc5\xa1enih primerov biolo\xc5\xa1ko raznovrstnih obmo\xc4\x8dij._NEWLINE_Lega jezu Mjitsone, ki je oddaljen manj kot 100\xc2\xa0km od prelomnice, kjer se stikata evrazijska in indijska tektonska plo\xc5\xa1\xc4\x8da, vzbuja skrb zaradi potresne varnosti. Potresi v regiji, kot je tisti z magnitudo 5,3, ki je prizadel bli\xc5\xbeino meje s Kitajsko 20. avgusta 2008, so navedle koordinatorja projekta KDNG, da opozori vlado, naj ponovno prou\xc4\x8di ustreznost projekta jezu.'